Departement reageer op klagtes teen weermag(Argieffoto) Die departement van verdediging sê hy neem kennis van die beweerde vergrype deur die weermag tydens die tydperk van 21 dae van afsondering. Video’s het aan die lig gekom van weermaglede wat glo mense dwing om oefeninge soos opstote te doen omdat hulle na bewering nie aan die regulasies gehoor gegee het nie. Nosiviwe Mapisa-Nqakula, minister van verdediging, sê weermaglede moet streng by die regulasies hou, ongeag of hulle uitgelok word tydens ontplooiing. Sy het intussen ’n beroep op die hoof van die weermag gedoen om toepaslike stappe te volg om hierdie situasie te hanteer. Genl.maj. Mannetjies de Goede, waarnemende hoof van die leër, het bevestig dat ŉ saak teen die weermaglede aanhangig gemaak is. Mapisa-Nqakula veroordeel hierdie tipe gedrag van wetstoepassers en is van mening dat dit nie in belang is vir die beskerming van landburgers nie. “Dit sal in die beste belang van die weermag wees om eerder die publiek oor die gevare van Covid-19 in te lig. Ons doen ŉ beroep op die publiek om nie hul huise te verlaat nie ten einde die verspreiding van die virus te bekamp,” het Mapisa-Nqakula gesê. Mapisa-Nqakula doen ook ŉ ernstige beroep op die publiek om die regulasies rakende die afsondering na te kom en om die wetstoepassers te respekteer en hulle nie uit te lok nie. Maroela Media het vroeër berig die DA het die militêre ombudsman versoek om ŉ onafhanklike ondersoek te doen nadat die video’s soos ŉ veldbrand op sosiale media versprei het. Die DA het onmiddellik ŉ skrywe aan afgetrede lt.genl. Vusi Masondo, militêre ombudsman, gerig. Die DA is van mening dat sulke gedrag “walglik” is en dat die weermaglede se optrede ŉ growwe skending van die weermag se mandaat en die Handves van Menseregte is. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.